Κόκορας σοφιγάδο, ένα πλούσιο κοκκινιστό από την Κεφαλονιά
Ιδανική επιλογή για το κυριακάτικο τραπέζι είναι το σοφιγάδο με κόκορα από την Κεφαλονιά. Χαρακτηριστικό του, η μπόλικη, παχιά, κόκκινη σάλτσα.
1 κόκορας βάρους περίπου 2.500 γρ., κομμένος σε μερίδες, 200 ml ελαιόλαδο , 3 ξερά κρεμμύδια, ψιλοκομμένα, 160 ml κόκκινο ξηρό κρασί (ή 100 ml κόκκινο ξίδι), 1/2 κουτ. γλυκού πάπρικα γλυκιά, 1/2 κουτ. γλυκού πάπρικα καυτερή, 1 κουτ. γλυκού κόκκοι μπαχάρι, 2 ξυλάκια κανέλας, 3 καρφάκια γαρίφαλο, 5 κουτ. σούπας πελτές ντομάτας, 1 κουτ. γλυκού ανθός αλατιού, φρεσκοτριμμένο πιπέρι, 1 πακέτο μακαρόνια χοντρά Νο 2
Για να ετοιμάσουμε τον κόκορα σοφιγάδο από την Κεφαλλονιά, πλένουμε, στραγγίζουμε και σκουπίζουμε καλά τα κομμάτια του κόκορα.Σε φαρδιά και ρηχή κατσαρόλα ζεσταίνουμε το μισό ελαιόλαδο και σοτάρουμε σε δόσεις τα κομμάτια, για περίπου 5 λεπτά κάθε δόση ομοιόμορφα.Βάζουμε όλα τα κομμάτια στην κατσαρόλα, προσθέτουμε το υπόλοιπο λάδι και τα κρεμμύδια και σοτάρουμε για 10 λεπτά σε μέτρια φωτιά, ανακατεύοντας συχνά με ξύλινη κουτάλα, μέχρι τα κρεμμύδια να ροδίσουν απαλά.Σβήνουμε με το κρασί (ή το ξίδι) και ανακατεύουμε μέχρι να εξατμιστεί.  Ρίχνουμε το μπαχάρι, τις πάπρικες, την κανέλα, τα γαρίφαλα, τον ανθό αλατιού και φρεσκοτριμμένο πιπέρι, ανακατεύουμε και μαγειρεύουμε για άλλα 5 λεπτά.Προσθέτουμε χλιαρό νερό τόσο, μέχρι ίσα να καλύψει τα κομμάτια του κόκορα. Αφήνουμε να πάρει βράση σε δυνατή φωτιά, έπειτα τη χαμηλώνουμε καλά, σκεπάζουμε την κατσαρόλα με το καπάκι της και σιγομαγειρεύουμε για 1 ώρα και 30 λεπτά.Διαλύουμε τον πελτέ σε 1 φλιτζ. τσαγιού ζεστό νερό και το ρίχνουμε στην κατσαρόλα. Μαγειρεύουμε για άλλα 30 λεπτά, μέχρι να ενωθούν οι γεύσεις και να δέσει η σάλτσα.Παράλληλα, βράζουμε τα ζυμαρικά σε άφθονο αλατισμένο νερό που κοχλάζει, για όσο χρόνο αναγράφεται στη συσκευασία τους.Στραγγίζουμε και τα μοιράζουμε σε πιάτα. Βάζουμε σε κάθε πιάτο μπόλικη σάλτσα, από 1-2 κομμάτια κόκορα και αν θέλουμε τριμμένη μυζήθρα.
Ζυμαρικά,Κόκορας,Απόκριες